Drie vroue sterf in brande | Maroela Media
Drie vroue sterf in brande
Drie vroue het die afgelope twee dae in afsonderlike voorvalle doodgebrand.
Wilfred Solomon-Johannes, woordvoerder van die Kaapstadse rampbestuur-afdeling, sê Leona Dikane (49) is dood nadat haar plakkershut in die Rasta Kamp- informele nedersetting tussen Somerset-Wes en Strand afgebrand het. Hy sê brand is glo deur 'n elektriese kortsluiting veroorsaak. In nog 'n voorval is Annelise Holmes (28) dood nadat haar plakkershut in die Olieboom-informele nedersetting afgebrand het. Die oorsaak van dié brand is nog onbekend.
Intussen het 'n vrou Vrydagaand in haar huis in Vosloorus aan die Oos-Rand doodgebrand. William Ntladi, woordvoerder van die Ekurhuleni-nooddienste, sê die vrou se bure het die huis se deur oopgebreek nadat hulle gesien het daar kom rook by die vensters uit. Omstanders het die vlamme met sand probeer blus. Ntladi sê die vrou se liggaam is in een van die slaapkamers gevind. Die oorsaak van die brand is nog nie bekend nie en word ondersoek.